NER วิ่งต่อ 4% ทำ “ออลไทม์ไฮ” รับเป้าใหม่ 9.50 บ. ลุ้นกำไรปีนี้พุ่งแตะ 1.66 พันลบ.
NER วิ่งต่อ 4% ทำ “ออลไทม์ไฮ” รับเป้าใหม่ 9.50 บ. ลุ้นกำไรปีนี้พุ่งแตะ 1.66 พันลบ. รับปริมาณการขายยางพาราและทิศทางราคายางพาราเพิ่มขึ้น
8 มิ.ย. 2564

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 10.02 น. อยู่ที่ระดับ 7.10 บาท บวก 0.25 บาท หรือ 3.65% สูงสุดที่ระดับ 7.15 บาท ต่ำสุดที่ระดับ 7.05 บาท ด้วยมูลค่าการซื้อขาย 284.57 ล้านบาท

โดยราคาหุ้น NER ปรับตัวเพิ่มขึ้นแรงเป็นวันที่ 2 ทำจุดสูงสุดใหม่ (ออลไทม์ไฮ) นับตั้งแต่เข้าซื้อขายในตลาดหลักทรัพย์
ด้านบริษัทหลักทรัพย์ เอเซีย พลัส จำกัด ระบุว่า ได้ปรับประมาณการกำไรสุทธิปี 2564 เพิ่มขึ้น 27.1% จาก 1,267 ล้านบาท เป็น 1,665 ล้านบาท จากแนวโน้มปริมาณการขายยางพาราและทิศทางราคายางพาราเพิ่มขึ้น สอดคล้องกับการฟื้นตัวของเศรษฐกิจโลก
นอกจากนี้ยังได้ผลบวกจากการประมูลยางพาราเก่าจากการยางแห่งประเทศไทย (กยท.) กว่า 100,000 ตัน ซึ่งราคาถูกกว่าตลาด จะช่วยหนุนประสิทธิภาพการทำกำไรให้สูงขึ้นต่อเนื่อง พร้อมแนะนำ “ซื้อ” ราคาเป้าหมาย 9.50 บาท